**Tájékoztatás a 2018/2019. évi bajnokság kiírásához képest történő változásokról és a függőben lévő döntésekről – *frissítve 2019. július 8-án, változások dőlt betűvel.***

A 2019. május 24-én tartott elnökségi ülésen az újonnan megválasztott elnökség első alkalommal tűzte napirendre a nemzeti csapatbajnokság kiírásának témáját. A május 11-ei tisztújító közgyűlésen elhangzottak, az elnökséghez beérkezett észrevételek/javaslatok és az elnöki programban tett vállalások figyelembevételével, továbbá különös tekintettel a versenykiírás mielőbbi közzétételére vonatkozó általános igényre, az elnökség az alábbi megközelítés mellett döntött.

**Szakmai kérdések**

Az elnökség általános egyetértést érzékelt a sakktársadalom és a szakma képviselőitől kapott információk alapján a tekintetben, hogy 12 táblás versenyrendszer esetén nem indokolt a meccspont alapján történő számítás fenntartása. Ebből kiindulva **döntött a táblapont számításra történő átállásról** (visszaállásról). A fent említett problémakört a táblaszámok csökkentésével is meg lehetett volna oldani, amire ugyancsak érkezett írásos javaslat az elnökséghez. A táblaszámok módosítása ugyanakkor számos egyéb szakmai témát érint, mint például az NBI „profi” bajnoksággá változtatása (magasabb átlag Élő-pontszám, kevesebb tábla, több duplaforduló stb.) vagy a női és ifjúsági játékosok szerepének további erősítése a versenyrendszer keretein belül. Ez utóbbi témákban – azok vitatott jellegére tekintettel - az elnökség nem kívánt gyors döntést hozni. A csapatbajnoki rendszer átfogó felülvizsgálata lehetőséget kínál majd a hosszú távú megoldásra, amely legkorábban a 2020/2021. évi szezont fogja érinteni.

Az elnökség június 25-ei ülésén döntött a 30 lépéses remiszabály NB1-ben történő bevezetéséről. A szankciók elsősorban a csapatokat érintik és nem közvetlenül a játékosokat. A megközeltés fő célja, hogy ne adjunk teret a játékosok és bírók között esetlegesen kibontakozó helyszíni vitáknak. A részletszabályok a kiírás 15/d pontjában találhatók.

*Főtitkár úr – az elnökség felhatalmazása alapján – a versenyirodával együttműködve kijelölte a* ***versenybíróságok tagjait.*** *A megbízottak névsora a 4. és 15/l pontok alatt találhatók.*

*Az elnökség június 25-ei ülésén döntött az NB I.* ***élcsapataira vonatkozó irányított párosítás*** *bevezetéséről (kiírás 14. pontja). Továbbá döntött a sorsolás egy héttel,* ***auguszus 17-ére*** *történő halasztásáról.*

**Pénzügyi kérdések**

*Az elnökség június 25-én döntött a* ***bírók díjazás****ának 2020. január 1-jével történő emeléséről* *(kiírás 9. pontja) A versenydíjak és a keretösszeg ebben a formában nem kerültek be a versenykiírásba. Az elnökség – június 25-ei döntése alapján – kidolgoz egy integrált klubtámogatási rendszert, amelynek egyik fő alkotóelemét az NB CSB-n elért eredmény képezi.*